മുഖ്യമന്ത്രിയുടെ ദുരിതാശ്വാസനിധിയുടെ പേരില് തട്ടിപ്പ് നടപടിയെടുക്കണമെന്ന് യൂത്ത് കോണ്ഗ്രസ് കാഞ്ഞങ്ങാട്: 2019ല് കാഞ്ഞങ്ങാട് വച്ച് നടന്ന സംസ്ഥാന സ്കൂള് കലോത്സവത്തോടനുബന്ധിച്ച് മുഖ്യമന്ത്രിയുടെ ദുരിതാശ്വാസ നിധിയുടെ പേരില് നടത്തിയ തട്ടിപ്പിനെതിരേ നടപടിയെടുക്കണമെന്ന് യൂത്ത് കോണ്ഗ്രസ് ജില്ലാ കമ്മിറ്റി ആവശ്യപ്പെട്ടു. ജില്ലാ വിദ്യാഭ്യാസ ഉപഡയറക്ടര് ചെയര്മാനായ വിദ്യാരംഗം കലാസാഹിത്യ വേദിയുടെ പേരിലാണ് തട്ടിപ്പ് നടത്തിയത്. കലോത്സവത്തില് വിദ്യാരംഗം കലാസാഹിത്യ വേദിക്ക് അനുവദിച്ച സ്റ്റാളില് എത്തുന്ന ആളുകളുടെ ചിത്രം വരച്ച് വില്പന നടത്തി ആ പണം മുഖ്യമന്ത്രിയുടെ ദുരിതാശ്വാസനിധിയിലേക്ക് നല്കുമെന്നാണ് പറഞ്ഞിരുന്നത്. ഒരു വിരമിച്ച അധ്യാപകനെയാണ് ഇതിനായി ചുമതലപ്പെടുത്തിയിരുന്നത്. എന്നാല് ഇങ്ങനെ സമാഹരിച്ച വലിയ തുക നാളിതുവരെയായിട്ടും ദുരിതാശ്വാസ നിധിയിലേക്ക് എത്തിച്ചേര്ന്നിട്ടില്ലെന്ന് ജില്ലാ പ്രസിഡന്റ് ബി.പി. പ്രദീപ് കുമാര് ആരോപിച്ചു. ഇടതുപക്ഷ അധ്യാപക സംഘടനയുടെ നേതാക്കളാണ് ഈ തട്ടിപ്പിനു നേതൃത്വം നല്കിയതെന്നും പ്രദീപ്കുമാര് ആരോപിച്ചു.